U-I-132/92
Natisni
Opravilna št.:
U-I-132/92
Datum odločitve:
28. 1. 1993
Objavljeno:
OdlUS II, 11
ECLI:
ECLI:SI:USRS:1993:U.I.132.92
Akt:
Odlok Skupščine mesta Ljubljana o oskrbi z vodo (Ur. l. SRS, št. 11/87 in 23/88), 2. odst. 24. čl.
Izrek:
Ustavno sodišče ne sprejme pobude.
Evidenčni stavek:
Ni v neskladju z zakonom določba v odloku Skupščine mesta Ljubljana o skrbi z vodo, s katero je vpeljan akontativni način zaračunavanja posameznih komunalnih storitev.
Geslo:
Akontativni način plačevanja komunalnih storitev.
Pravna podlaga:
Zakon o komunalnih dejavnostih (ZKD), 41.čl.
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Tine Kocmur, Ljubljana
Datum vloge:
29. 10. 1992
Vrsta odločitve:
sklep
Vrsta rešitve:
nesprejem pobude
Dokument:
US16246
Dokument v PDF obliki:
U-I-132-92.pdf
114 KB
Prenesite datoteko
U-I-132/92-7
28/1-1993
S K L E P
Ustavno sodišče je na seji dne 28/1-1993 obravnavalo pobudo Tineta Kocmurja iz Ljubljane in
s k l e n i l o :
Ustavno sodišče ne sprejme pobude in ne začne postopka za oceno zakonitosti drugega odstavka 24. člena odloka Skupščine mesta Ljubljane o oskrbi z vodo (Uradni list SRS, št. 11/87 in 23/88).
O b r a z l o ž i t e v
V pobudi za oceno zakonitosti izpodbijane določbe odloka, po kateri se obrok plačila po položnici ali računu izračunava po veljavni ceni na osnovi odčitane dejanske porabe preteklega obračunskega obdobja ali predvidene porabe v prihodnjem obračunskem obdobju, pobudnik navaja, da ta določba v obsegu, ki predvideva plačevanje porabljene vode vnaprej, v zakonu nima podlage.
Ustavno sodišče pobude ni sprejelo.
Odlok, na katerega se pobuda nanaša, je bil sprejet na podlagi zakona o komunalnih dejavnostih (Uradni list SRS, št. 8/82), po katerem se oskrba naselij z vodo, ki obsega zajemanje, čiščenje in dovajanje vode gospodinjstvom, industriji in drugim uporabnikom, šteje za komunalno dejavnost. Po 41. členu tega zakona je občinska skupščina pooblaščena, da s svojim odlokom lahko predpiše obvezno uporabo in obvezno plačilo posameznih komunalnih storitev za celotno območje občine ali za njegov del. Po 49.a členu statuta mesta Ljubljane (Uradni list SRS, št. 13/86 in Uradni list RS, št. 21/91-I) ima mesto izvirne pristojnosti tudi na področju zadovoljevanja komunalnih potreb.
V izvajanju navedenega zakonskega pooblastila je skupščina mesta v odloku o oskrbi z vodo določila obvezno priključitev na javni vodovod in njegovo obvezno uporabo, kjer je ta zgrajen. Za ugotavljanje količine porabljene vode je v odloku predvidela merjenje v kubičnih metrih po odčitku obračunskega vodomera.
Glede plačila porabljene vode s strani uporabnikov - fizičnih oseb je z odlokom vpeljala obročni način plačevanja (prvi odstavek 24. člena), način oblikovanja posameznih obrokov pa določila tako, da so ti odvisni od odčitane dejanske porabe ali od predvidene porabe v prihodnjem obračunskem obdobju (drugi odstavek 24. člena). Z izpodbijanim delom besedila navedene določbe, ki dopušča, da se obrok izračuna ob upoštevanju predvidene porabe, je v bistvu uveden le akontativni način zaračunavanja ter plačevanja posamezne komunalne storitve. S časovno opredeljenostjo posameznih obrokov in določitvijo obračuna na osnovi odčitane dejanske porabe, katerega je po odloku (tretji odstavek 24. člena) treba opraviti najmanj enkrat letno, pa je zagotovljena tudi korekcija oziroma poračun morebitnih, iz naslova akontacije preveč plačanih zneskov.
Po oceni, da s takšno ureditvijo v odloku pooblastilo iz 41. člena zakona o komunalnih dejavnostih ni preseženo, je ustavno sodišče na podlagi 7. člena ustavnega zakona za izvedbo ustave Republike Slovenije in 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) sklenilo, kot je razvidno iz izreka tega sklepa.
P r e d s e d n i k
dr. Peter Jambrek